CELEX: 32021D1287
Language: et
Date: 2021-08-02 00:00:00
Title: Komisjoni rakendusotsus (EL) 2021/1287, 2. august 2021, millega lükatakse edasi tooteliiki 18 kuuluvates biotsiidides indoksakarbi kasutamise heakskiitmise otsuse aegumiskuupäeva (EMPs kohaldatav tekst)

3.8.2021   
               
               
                  ET
               
               
                  Euroopa Liidu Teataja
               
               
                  L 279/41
               
            
         KOMISJONI RAKENDUSOTSUS (EL) 2021/1287,
         2. august 2021,
         millega lükatakse edasi tooteliiki 18 kuuluvates biotsiidides indoksakarbi kasutamise heakskiitmise otsuse aegumiskuupäeva
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Toimeaine indoksakarb on kantud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliiki 18 kuuluvates biotsiidides ning kooskõlas määruse (EL) nr 528/2012 artikliga 86 käsitatakse seda sama määruse alusel heaks kiidetuna, kui on täidetud kõnealuse direktiivi I lisas kehtestatud nõuded ja tingimused.
                  
               
                     (2)
                  
                  
                     26. juunil 2018 esitati kooskõlas määruse (EL) nr 528/2012 artikli 13 lõikega 1 taotlus uuendada tooteliiki 18 kuuluvates biotsiidides indoksakarbi kasutamise heakskiitmise otsust.
                  
               
                     (3)
                  
                  
                     12. novembril 2018 teatas Prantsusmaa hindav pädev asutus komisjonile, et kooskõlas määruse (EL) nr 528/2012 artikli 14 lõikega 1 on ta jõudnud otsusele, et taotlust on vaja täielikult hinnata. Kõnealuse määruse artikli 8 lõike 1 kohaselt teeb taotlust hindav pädev asutus taotluse täieliku hindamise 365 päeva jooksul pärast selle kinnitamist.
                  
               
                     (4)
                  
                  
                     Kuna pädev asutus viib läbi taotluse täieliku hindamise, peab Euroopa Kemikaaliamet (edaspidi „kemikaaliamet“) määruse (EL) nr 528/2012 artikli 14 lõike 3 kohaselt 270 päeva jooksul pärast hindavalt pädevalt asutuselt soovituse saamist ette valmistama arvamuse toimeaine heakskiitmise otsuse uuendamise kohta ja selle komisjonile esitama.
                  
               
                     (5)
                  
                  
                     Vastavalt rakendusotsusele (EL) 2019/1030 (3) on tooteliiki 18 kuuluvates biotsiidides indoksakarbi kasutamise heakskiitmise otsuse aegumiskuupäeva edasi lükatud 30. juunini 2022, et anda piisavalt aega taotluse läbivaatamiseks. Taotlust hindav pädev asutus ei ole hindamist veel lõpetanud ning ei ole veel esitanud kemikaaliametile oma hindamisaruannet ega hindamise järeldusi.
                  
               
                     (6)
                  
                  
                     29. oktoobril 2020 palus taotlust hindav pädev asutus taotlejal esitada hindamiseks lisateavet vastavalt määruse (EL) nr 528/2012 artikli 8 lõikele 2 ja kehtestas kõnealuse teabe esitamise tähtajaks 30. septembri 2022.
                  
               
                     (7)
                  
                  
                     Sellest tulenevalt on tõenäoline, et tooteliiki 18 kuuluvates biotsiidides indoksakarbi kasutamise heakskiitmise otsus aegub taotlejast sõltumatutel põhjustel enne, kui võetakse vastu otsus selle uuendamise kohta. Seega on asjakohane lükata tooteliiki 18 kuuluvates biotsiidides indoksakarbi kasutamise heakskiitmise otsuse aegumiskuupäeva edasi taotluse läbivaatamise lõpetamiseks piisava ajavahemiku võrra.
                  
               
                     (8)
                  
                  
                     Võttes arvesse ajavahemikku, mis on vajalik taotlust hindavale pädevale asutusele hindamiseks ning kemikaaliametile arvamuse ettevalmistamiseks ja esitamiseks, on asjakohane lükata heakskiitmise otsuse aegumiskuupäeva edasi kuni 30. juunini 2024.
                  
               
                     (9)
                  
                  
                     Tooteliiki 18 kuuluvates biotsiidides indoksakarbi kasutamise heakskiitmise otsus, välja arvatud selle aegumiskuupäev, tuleks jõusse jätta, kui on täidetud direktiivi 98/8/EÜ I lisas sätestatud nõuded ja tingimused,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tooteliiki 18 kuuluvates biotsiidides indoksakarbi kasutamise heakskiitmise otsuse aegumiskuupäeva lükatakse edasi kuni 30. juunini 2024.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 2. august 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta (EÜT L 123, 24.4.1998, lk 1).
         
            (3)  Komisjoni 21. juuni 2019. aasta rakendusotsus (EL) 2019/1030, millega pikendatakse tooteliiki 18 kuuluvates biotsiidides indoksakarbi kasutamise heakskiidu aegumiskuupäeva (ELT L 167, 24.6.2019, lk 32).